ณวัฒน์ อิสรไกรศีล

ณวัฒน์ อิสรไกรศีล (เกิด 10 สิงหาคม พ.ศ. 2507) เป็นพิธีกรรายการโทรทัศน์ นักเดินทางท่องเที่ยวชาวไทย ประธานเจ้าหน้าที่บริหารของบริษัท มิสแกรนด์ อินเตอร์เนชั่นแนล จำกัด (มหาชน) และกรรมการบริหารในองค์การนางงามจักรวาล อดีตผู้ผลิตรายการโทรทัศน์ 
ณวัฒน์เริ่มต้นเข้าวงการบันเทิงจากการเป็นพิธีกรรายการ เอ็กซิบิชั่น โชว์ ทางไอทีวี ตามด้วยรายการก่อนถึงจันทร์ หลังจากนั้นก็มีอีกหลายรายการที่ทำให้เป็นที่รู้จักในนามพิธีกรรายการโทรทัศน์ของเมืองไทย รายการที่โดดเด่น เช่น รายการคุยแหกโค้ง รายการเปิดเมืองแปลก รายการอะเมซิ่งเมืองไทย รายการทูไนท์โชว์ รายการเพชรรามา อีกทั้งการเป็นพิธีกรในงานการประกวดมิสไทยแลนด์เวิลด์ ทางสถานีวิทยุโทรทัศน์ไทยทีวีสีช่อง 3 ตั้งแต่ปี 2550 ถึง 2555 
ปัจจุบันเป็นที่รู้จักกันในนามผู้อำนวยการกองประกวดมิสแกรนด์ไทยแลนด์ มิสยูนิเวิร์สไทยแลนด์ รวมถึงการเป็นประธานและผู้ก่อตั้งเวทีการประกวดระดับนานาชาติ มิสแกรนด์อินเตอร์เนชันแนล ในปี 2556
ประวัติ.
ณวัฒน์ อิสรไกรศีล เป็นชาวอำเภอดำเนินสะดวก จังหวัดราชบุรี จบการศึกษาระดับมัธยมศึกษาตอนต้น จากโรงเรียนสายธรรมจันทร์ จังหวัดราชบุรี จบการศึกษาระดับมัธยมศึกษาตอนปลาย จากโรงเรียนบดินทรเดชา (สิงห์ สิงหเสนี) และจบการศึกษาระดับปริญญาตรี จากคณะเศรษฐศาสตร์ มหาวิทยาลัยหอการค้าไทย
การทำงาน.
ในช่วงที่ศึกษาอยู่ระดับชั้นมัธยมศึกษา ได้ออกตระเวนเล่นเกมโชว์ ตามรายการโทรทัศน์เป็นจำนวนมาก เช่น รายการพลิกล็อก, รายการมาตามนัด, รายการเกมตั้งตัว, รายการ ลาภติดเลข ฯลฯ จนได้รับรางวัลมากมายถึงขั้นส่งเสียตัวเองจนเรียนจบ และเริ่มต้นมีประสบการณ์การเดินทางต่างประเทศจากการได้รับรางวัล จากนั้นได้เป็นพนักงานฝ่ายการตลาดของบริษัทรถยนต์ควบคู่ไปกับการเรียนในระดับชั้นปริญญาตรี ก่อนเปลี่ยนผันตัวเองไปเป็นมัคคุเทศก์ ตระเวนเดินทางไปยังประเทศต่างๆทั่วโลก และได้เปิดบริษัทนำเที่ยวเป็นของตนเอง ในนาม บริษัท โบอิ้ง ฮอลิเดย์ ทัวร์ แอนด์ ทราเวล จำกัด ก่อนเปลี่ยนแปลงชีวิตตัวเองอีกครั้งเมื่อถูกชักนำเข้าสู่วงการบันเทิง โดยผู้บริหารของสถานีโทรทัศน์ไอทีวีในยุคแรก 
และในช่วงเวลาเดียวกันก็ได้เปิด บริษัท ฮอลิเดย์ เทเลวิชั่น จำกัด เพื่อเริ่มต้นผลิตรายการโทรทัศน์หลากหลายประเภท เช่น รายการก่อนถึงจันทร์, รายการดาวค้างฟ้า, รายการเลดี้ดอตคอม, รายการเปิดเมืองแปลก, รายการปากครองตลาด, รายการคุยแหกโค้ง ก่อนตัดสินใจเข้าเซ็นต์สัญญาเข้าทำงานร่วมกับ บริษัท บีอีซี-เทโร เอ็นเตอร์เทนเม้นท์ จำกัด (มหาชน) ในตำแหน่งพิธีกรผู้ประกาศ และ Executive Producer จึงทำให้เริ่มมีผลงานกับสถานีวิทยุโทรทัศน์ไทยทีวีสีช่อง 3 จากการเป็นพิธีกรผู้ประกาศข่าว รายการก๊วนข่าวเช้าวันหยุด, รายการเมืองแปลกในต่างแดน, รายการอะเมซิ่งเมืองไทย, รายการทูไนท์โชว์, รายการเพชรรามา, รายการครัวคุณต๋อย รวมถึงได้รับตำแหน่งผู้อำนวยการกองประกวดมิสไทยแลนด์เวิลด์ และ ทำหน้าที่พิธีกรบนเวทีดังกล่าว มาตั้งแต่ปี พ.ศ. 2550 จนถึงปี พ.ศ. 2555 ในขณะเดียวกันก็ยังมีผลงานรายการโทรทัศน์ผ่านสถานีโทรทัศน์อื่นๆควบคู่ไปด้วย เช่น รายการสนามเป้าชวนคุย (สถานีโทรทัศน์กองทัพบกช่อง 5), รายการแจกแหลก (สถานีโทรทัศน์กองทัพบกช่อง 5), รายการครูพักลักจำ (โมเดิร์นไนน์ทีวี), รายการอาชีพนี้คุณทำได้ (โมเดิร์นไนน์ทีวี), รายการโวยาเจอร์ เกมการเดินทางในต่างแดน (โมเดิร์นไนน์ทีวี), รายการมิราเคิล ออฟ ไลฟ์ (โมเดิร์นไนน์ทีวี) และรายการอื่น ๆ อีกหลายรายการ
จนเมื่อปี พ.ศ. 2555 ได้หมดสัญญาการเป็นผู้อำนวยการกองประกวดมิสไทยแลนด์เวิลด์ จึงได้ติดต่อองค์การนางงามจักรวาลเพื่อซื้อลิขสิทธิ์มิสยูนิเวิร์สไทยแลนด์ แต่ถูกปฏิเสธ ดังนั้นจึงผันตัวมาจัดตั้งเวทีการประกวดสาวงามในปี พ.ศ. 2556 โดยใช้ชื่อว่า "มิสแกรนด์ไทยแลนด์" โดยออกอากาศทางสถานีโทรทัศน์สีกองทัพบกช่อง 7 และนอกจากนั้นยังเป็นประธานและผู้ก่อตั้งเวทีการประกวดสาวงามระดับนานาชาติ โดยใช้ชื่อว่า "มิสแกรนด์อินเตอร์เนชันแนล" พร้อมทั้งกับก่อตั้งบริษัท "มิสแกรนด์ อินเตอร์เนชั่นแนล" เพื่อทำการดูแลเวทีการประกวดทั้ง 2 เวที และดำเนินธุรกิจทั้งในด้านโฆษณา, เครื่องสำอาง, การบันเทิง, การจัดงาน, ผลิตภัณฑ์เพื่อสุขภาพ, อาหารแปรรูป และการจัดการศิลปิน
ต่อมาเมื่อวันที่ 17 กุมภาพันธ์ พ.ศ. 2568 มิสแกรนด์ อินเตอร์เนชั่นแนล ได้เข้าซื้อลิขสิทธิ์การประกวดมิสยูนิเวิร์สไทยแลนด์ จากเจเคเอ็น โกลบอล คอนเทนต์ ซึ่งเป็นบริษัทย่อยของเจเคเอ็น โกลบอล กรุ๊ป ที่เป็นเจ้าของร่วมขององค์การนางงามจักรวาล เป็นระยะเวลา 5 ปี ด้วยมูลค่า 180,000,000 บาท ทำให้ณวัฒน์เป็นผู้จัดการกองประกวดมิสยูนิเวิร์สไทยแลนด์ไปโดยปริยาย ต่อมาเมื่อวันที่ 22 เมษายน เจเคเอ็นได้ประกาศแต่งตั้งณวัฒน์เป็นกรรมการบริหารขององค์การนางงามจักรวาล สองวันถัดมา (24 เมษายน) ณวัฒน์ยังได้รับข้อเสนอให้ซื้อหุ้นสามัญเพิ่มทุนของเจเคเอ็นอีกจำนวนระหว่าง 100,000,000–300,000,000 หุ้น รวมมูลค่าประมาณ 50,000,000–150,000,000 บาท นอกเหนือจากหุ้นเพิ่มทุนของเจเคเอ็นที่มิสแกรนด์ อินเตอร์เนชั่นแนล ซื้อไว้อีกด้วย ซึ่งหากณวัฒน์ซื้อในช่วงจำนวนสูงสุดที่ระบุไว้ ณวัฒน์จะเป็นผู้ถือหุ้นใหญ่อันดับ 1 ของเจเคเอ็นแทนจักรพงษ์ จักราจุฑาธิบดิ์ ในทันที และมิสแกรนด์ อินเตอร์เนชั่นแนล ยังต่ออายุสัญญาการถือลิขสิทธิ์การประกวดมิสยูนิเวิร์สไทยแลนด์ที่ทำกับเจเคเอ็น โกลบอล คอนเทนต์ เพิ่มอีก 4 คราว คราวละ 5 ปี รวมระยะเวลาที่ต่อสัญญาทั้งหมด 20 ปี และรวมระยะเวลาการถือลิขสิทธิ์มิสยูนิเวิร์สไทยแลนด์ทั้งหมดเพิ่มเป็น 25 ปี
จุดยืนทางการเมือง.
ณวัฒน์เป็นหนึ่งในผู้สนับสนุนการประท้วงในประเทศไทย พ.ศ. 2563–2564 ทั้งยังเป็นหนึ่งในผู้เรียกร้องให้นำเข้าวัคซีนไฟเซอร์ในระหว่างการระบาดทั่วของโควิด-19 ในประเทศไทย รวมถึงวิพากษ์วิจารณ์การทำงานของรัฐบาลประยุทธ์ จันทร์โอชา และการทำงานของอนุทิน ชาญวีรกูล และยังเคยประกาศแบนสินค้าทั้งหมดของเครือเจริญโภคภัณฑ์
ผลงานที่ผ่านมา.
ผู้จัดงานคอนเสิร์ต.
ศิลปิน ก้อง สหรัถ สังคปรีชา, ณัฐ ศักดาธร, เบน ชลาทิศ, เจนนิเฟอร์ คิ้ม แขกรับเชิญ อ๊อด คีรีบูน, โต๋ ศักดิ์สิทธิ์ และ แอ๊ด คาราบาว
ศิลปิน วงคาราบาว ร่วมด้วย วงดนตรีออร์เคสตร้า แขกรับเชิญ เบิร์ด กับ ฮาร์ท และ ตั๊ก ศิริพร อยู่ยอด
ข้อพิพาท.
การยุติบทบาททางโทรทัศน์.
วันที่ 28 กรกฎาคม พ.ศ. 2564 เวลา 14.02 น. ณวัฒน์ อิสรไกรศีล แถลงการณ์ผ่านการถ่ายทอดสดออนไลน์ ทางเพจเฟซบุ๊ก ณวัฒน์ อิสรไกรศีล – Mr.Nawat Itsaragrisil โดยกล่าวว่า
"...ขออนุญาต ลาออกอย่างเป็นทางการอีกครั้ง สำหรับรายการทูเดย์ โชว์ ซึ่งผมได้คุยเรียบร้อย ทางรายการจะไม่มีผมอีกแล้ว ไม่เกี่ยวข้องกันแล้ว ส่วนรายการเพชรรามา ทางช่องอมรินทร์ทีวี ก็จะไม่มีผม แต่จะมีรายการนี้อยู่ถึงสิ้นเดือนกันยายนตามสัญญาที่เซ็นไว้ และเปลี่ยนเป็นพิธีกรคนอื่นแทน ถือเป็นการล้างหน้าผมออกจากทีวี 100% นับจากวินาทีนี้ ไม่ใช่แค่รายการครัวคุณต๋อย และขอฝากความปรารถนาดีถึง โก๊ะตี๋ น้องรักของผม สบายใจได้ เพราะไม่ได้ติดสายพันธุ์เดียวกับคุณ โก๊ะตี๋เป็นน้องที่ผมรักมาก โคตรรักเลย ขอบคุณเอ๊าะมาก น้องรักอีกคน คนนี้ก็จะวิตกจริตไปเรื่อย โคตรรักเหมือนกัน เรารักกันจริงๆ..."
การฟ้องหงส์ทอง.
ณวัฒน์ได้มีข้อพิพาทกับหงษ์ทอง บริษัทจำหน่ายสลากออนไลน์ โดย ฐิตาภา ธนทรัพย์ปรีชา (CEO วี) เข้าแจ้งความเอาผิดข้อหาหมิ่นประมาทด้วยการโฆษณา ที่ สน.พระโขนง กับผู้โพสต์ และเตรียมฟ้องเรียกค่าเสียหายกับผู้ที่แสดงความคิดเห็นอีกอย่างน้อย 10 คอมเมนท์ ที่เข้าข่าย ทำให้เกิดความเสียหายและเสื่อมเสียชื่อเสียง
จากกรณี ณวัตน์ อิสรไกรศีล โพสต์ข้อความชี้นำ เมื่อวันที่ 16 ตุลาคม 2565 เกี่ยวกับการเปิดข้อมูลลูกค้า ซึ่งทางหงษ์ทองฯ รู้สึกไม่สบายใจกับเรื่องดังกล่าว เพราะมีขั้นตอนการจัดการทรัพย์สินมูลค่าสูง ซึ่งทางหงส์ทองฯ ได้ชี้แจงให้ทราบแต่ต้น และถือเป็นสิทธิส่วนบุคคลที่ต้องปกป้องข้อมูลของลูกค้าจนกว่าจะมีการส่งมอบ